作者:李白
標題:感興六首
內容:瑤姬天帝女，精彩化朝雲。宛轉入宵夢，無心向楚君。錦衾抱秋月，綺席空蘭芬。茫昧竟誰測，虛傳宋玉文。洛浦有宓妃，飄颻雪爭飛。輕雲拂素月，了可見清輝。解佩欲西去，含情詎相違。香塵動羅襪，綠水不沾衣。陳王徒作賦，神女豈同歸。好色傷大雅，多為世所譏。裂素持作書，將寄萬裡懷。眷眷待遠信，竟歲無人來。徵鴻務隨陽，又不為我棲。委之在深篋，蠹魚壞其題。何如投水中，流落他人開。不惜他人開，但恐生是非。十五遊神仙，仙遊未曾歇。吹笙坐松風，泛瑟窺海月。西山玉童子，使我煉金骨。欲逐黃鶴飛，相呼向蓬闕。西國有美女，結樓青雲端。蛾眉豔曉月，一笑傾城歡。高節不可奪，炯心如凝丹。常恐彩色晚，不為人所觀。安得配君子，共乘雙飛鸞。嘉穀隱豐草，草深苗且稀。農夫既不異，孤穗將安歸。常恐委疇隴，忽與秋蓬飛。烏得薦宗廟，為君生光輝。